CELEX: 22021D2218
Language: fi
Date: 2021-10-07 00:00:00
Title: Euroopan yhteisön ja Tyynenmeren valtioiden välisellä väliaikaisella kumppanuussopimuksella perustetun kauppakomitean päätös N:o 2/2021, annettu 7 päivänä lokakuuta 2021, sopimuksen muuttamisesta Samoan itsenäisen valtion ja Salomonsaarten liittymisen huomioon ottamiseksi [2021/2218]

14.12.2021   
               
               
                  FI
               
               
                  Euroopan unionin virallinen lehti
               
               
                  L 447/20
               
            
         EUROOPAN YHTEISÖN JA TYYNENMEREN VALTIOIDEN VÄLISELLÄ VÄLIAIKAISELLA KUMPPANUUSSOPIMUKSELLA PERUSTETUN KAUPPAKOMITEAN PÄÄTÖS N:o 2/2021,
         annettu 7 päivänä lokakuuta 2021,
         sopimuksen muuttamisesta Samoan itsenäisen valtion ja Salomonsaarten liittymisen huomioon ottamiseksi [2021/2218]
         KAUPPAKOMITEA, joka
         ottaa huomioon Euroopan yhteisön ja Tyynenmeren valtioiden välisen väliaikaisen kumppanuussopimuksen (1), jäljempänä 'sopimus', joka allekirjoitettiin Lontoossa 30 päivänä heinäkuuta 2009, ja erityisesti sen 13 ja 68 artiklan,
         sekä katsoo seuraavaa:
         
                     (1)
                  
                  
                     Samoan itsenäinen valtio, jäljempänä 'Samoa', toimitti 5 päivänä helmikuuta 2018 ja Salomonsaaret 4 päivänä kesäkuuta 2018 sopimuspuolille liittymishakemuksen ja GATT 1994 -sopimuksen XXIV artiklan mukaisen markkinoillepääsyä koskevan tarjouksen. Samoa liittyi sopimukseen 21 päivänä joulukuuta 2018 ja on soveltanut sopimusta väliaikaisesti 31 päivästä joulukuuta 2018, ja Salomonsaaret liittyi sopimukseen 7 päivänä toukokuuta 2020 ja on soveltanut sopimusta väliaikaisesti 17 päivästä toukokuuta 2020.
                  
               
                     (2)
                  
                  
                     Sopimuksen 68 artiklassa määrätään, että kauppakomitea käsittelee kaikkia kysymyksiä, jotka ovat sopimuksen täytäntöönpanon kannalta tarpeellisia.
                  
               
                     (3)
                  
                  
                     Kauppakomitea antoi 3 ja 4 päivänä lokakuuta 2019 pidetyssä seitsemännessä kokouksessaan sopimuksen osapuolille suosituksen, jossa suositellaan muun muassa sopimuksen muuttamista Samoan liittymisen sekä muiden Tyynenmeren saarivaltioiden tulevien liittymisten huomioon ottamiseksi.
                  
               
                     (4)
                  
                  
                     On aiheellista muuttaa sopimuksen liitettä II Samoan ja Salomonsaarten markkinoillepääsyä koskevien tarjousten lisäämiseksi kyseiseen liitteeseen.
                  
               
                     (5)
                  
                  
                     Sopimuksen 13 artiklassa määrätään, että kauppakomitean päätöksellä voidaan muuttaa sopimuksen liitettä II kaikilla soveltuviksi katsotuilla tavoilla,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Lisätään sopimuksen liitteeseen II tämän päätöksen liitteessä tarkoitetut Samoan itsenäisen valtion ja Salomonsaarten antamat markkinoillepääsyä koskevat hyväksytyt tarjoukset.
         
         
            2 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä, Port Moresbyssä, Suvassa, Apiassa ja Honiarassa 7 päivänä lokakuuta 2021.
            
               Unionin puolesta
            
            
               Cristina MIRANDA GOZALVEZ
               
                  EU:n ja Tyynenmeren valtioiden kauppakomitean puolesta
               
            
            
               
                  Tyynenmeren valtioiden puolesta
               
               Richard YAKAM
               Shaheen ALI
               Peseta NOUMEA SIMI
               Barrett SALATO
            
         
         
            (1)  EUVL L 272, 16.10.2009, s. 2.
      
      
         
            LIITE
            SAMOAN ITSENÄISEEN VALTIOON TULEVAAN TUONTIIN SOVELLETTAVAT TULLIT (EUVL L 333, 28.12.2018, s. 3)
            https://eur-lex.europa.eu/legal-content/FI/TXT/PDF/?uri=CELEX:32018D1908&from=FI
            SALOMONSAARILLE TULEVAAN TUONTIIN SOVELLETTAVAT TULLIT (EUVL L 85, 20.3.2020, s. 3)
            https://eur-lex.europa.eu/legal-content/FI/TXT/PDF/?uri=CELEX:32020D0409&from=FI